Boek: 'Mieke 2: Spikkelsterre op Mtwana' | Maroela Media
Boek: 'Mieke 2: Spikkelsterre op Mtwana'
Mieke se pad kruis met Sasha Dyssel, Miss Eco Warrior Limpopofinalis, wat die skool en Mtwana se gas word, maar die aanvanklike konflik word 'n susterskap soos wat Mieke nog nie ervaar het nie. Fen en al die graadsewe-seuns verloor hul harte op die mooie Sasha. Maar dis Mieke wat die dieper kant van die meisie leer ken, en vasstel waarom sy en Smiley, die outjie wat gedurig 'n nuwe blouoog het, soveel gemeen het. Die ontknoping is die finaal van Miss Eco Warrior, met afskeid en oorgang vir Mieke sowel as Fen wat deur die storie verweef is.
Mieke 2: Spikkelsterre op Mtwana uit Christien Neser se pen is 'n lekkerlees jeugverhaal oor grootword tussen diere in die idilliese omgewing om die Limpoporivier. Die boek het pas by NB-Uitgewers verskyn.
Neser is 'n spraakterapeut van Bryanston, Johannesburg. Haar eerste boek, Kondensmelk, het in 2009 by Lapa Uitgewers verskyn. Dit was die begin van die gewilde Elle-reeks. Jeugboeke wat by Tafelberg verskyn het, is Amper Einstein (2013) en Pienk is nie vir sissies nie (2017).